《皇帝初郊大礼庆成诗》
宋代·苏颂

六帝贻谋圣继明，两宫崇祀上躬行。
熙坛初展严禋报，观盥三终孝享成。
仰法祖宗尊本始，致隆高厚罄纯精。
告虔并荐圆方玉，在涤交充茧栗牲。
吉土兆南殊汉畤，景圭迎至协周正。
羽旄备物甘泉仗，觚陛层垓委粟营。
斋寝累朝思志意，真廷穀旦奉粢盛。
八神警跸殴氛沴，九貊梯航入贡菁。
过庙徂郊纡步武，撤茵停盖肃公卿。
服裘尚质遵前制，配册修辞正重名。
篆鼎割烹工奏夏，午阶登降斗旋衡。
先时非雾滋鳞隰，竟夕祥光烛缦城。
钟虡四厢庭乐毕，樵蒸千石燎烟轻。
龙回雕辇升峣阙，鹤负恩书下采楹。
海外鸡星占泽霈，楼前鼍鼓震霆惊。
风云气应灵台候，雷雨仁深犴圄清。
有昊感通钦辅德，聿修寅畏念持盈。
旁求遗逸搜岩穴，宽舍租逋恵隶氓。
天锡泰元神策瑞，民歌华黍岁丰声。
老臣扈从知何补，敢次舆言颂太平。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。